Deg tazwara, bɣan ad d-sbeyynen belli tamaziɣt, d tutlayt yeddren yerna d tatrart. Acku, tezmer ad tessikel tasekla tagraɣlant. Ɣef waya, i fernen ad d-suqlen imura yewwin yakan arazen n Nobel. Iḍrisen i d-yettwasuqlen, ttusxedmen deg uselmed. Syen tamentilt nniḍen d lebɣ n usetrer n tsekla tamaziɣt, s usekcem n tewsatin tiseklanin timaynutin am tullisin d wungalen d umezgun atrar.